**Οδηγίες για τον υπολογισμό των υποκείμενων σε κράτηση 7% εισοδημάτων των Καθηγητών και υπηρετούντων Λεκτόρων πλήρους απασχόλησης στο πλαίσιο υποβολής απόψεων και ένστασης, αντίστοιχα πριν και μετά την έκδοση της πράξης προσδιορισμού οφειλής**

Σχετ.:

1. Η διάταξη της παρ. 3 του άρθρου 23 του ν. 4009/2011 όπως έχει τροποποιηθεί και ισχύει.
2. Η με αριθμ. 165788/Ζ2/04.12.2020 απόφαση των Υφυπουργών Οικονομικών, Παιδείας και Θρησκευμάτων και του Διοικητή της Ανεξάρτητης Αρχής Δημοσίων Εσόδων ((Β΄ 5351) «Αντικατάσταση της υπό στοιχεία Φ.122.1/72/ 88553/Ζ2/3-6-2019 κοινής απόφασης των Υπουργών Παιδείας, Έρευνας και Θρησκευμάτων και Οικονομικών και του Διοικητή της Ανεξάρτητης Αρχής Δημοσίων Εσόδων “Διαδικασία είσπραξης ποσοστού επί του εισοδήματος καθηγητών και υπηρετούντων λεκτόρων πλήρους απασχόλησης των Α.Ε.Ι. που προέρχεται από την άσκηση επιχειρηματικής δραστηριότητας και τρόπος είσπραξης εκκρεμών οφειλών παρελθόντων ετών” (Β΄ 2271)»,
3. Η με αριθμ. 166485/Ζ2/07.12.2020 απόφαση του Υφυπουργού Παιδείας και Θρησκευμάτων (Β΄ 5397) «Διαδικασία υποβολής και εξέτασης ενστάσεων κατά των πράξεων προσδιορισμού οφειλής για την είσπραξη του ποσοστού επτά τοις εκατό (7%) επί των εισοδημάτων των Καθηγητών και υπηρετούντων λεκτόρων πλήρους απασχόλησης των Ανώτατων Εκπαιδευτικών Ιδρυμάτων (Α.Ε.Ι.) από την άσκηση επιχειρηματικής δραστηριότητας ατομικώς ή μέσω εταιρίας σε εφαρμογή της περ. ιγ΄ της παρ. 3 του άρθρου 23 του Ν.4009/2011»,
4. Η με αρ. πρωτ. 422/10-12-2020 (ΑΔΑ: 96ΡΕ46ΜΤΛΗ-6ΜΨ) εγκύκλιος του Υπουργείου Παιδείας και Θρησκευμάτων

***Σημείωση:*** *Τα ανωτέρω σχετικά έγγραφα, είναι διαθέσιμα* [***εδώ***](http://rc.aueb.gr/el/static/news51)

**Α) Εισοδήματα που απαλλάσσονται της κράτησης επτά τοις εκατό (7%) , κατά την παρ. 3 του άρθρου 23 του ν. 4009/2011.**

Όπως είναι γνωστό, σύμφωνα με το σχετικό νομοθετικό πλαίσιο, όπως ισχύει, ως εισόδημα από την άσκηση επιχειρηματικής δραστηριότητας κατά την περ. θ΄ της παρ. 2 του άρθρου 23 του ν. 4009/2011, νοείται: α) εισόδημα από ατομική επιχείρηση υπόχρεη στην τήρηση βιβλίων και στοιχείων (άσκηση ελευθέριου επαγγέλματος), και β) εισόδημα που προέρχεται από την παροχή υπηρεσιών, οι οποίες είναι συναφείς με το γνωστικό αντικείμενο και την επιστήμη του Καθηγητή ή υπηρετούντος λέκτορα, μέσω εταιρείας οποιασδήποτε νομικής μορφής (O.E., Ε.Ε., Ε.Π.Ε., Α.Ε., Ι.Κ.Ε., κ.λπ.). Ενδεικτικά, ως τέτοιες περιπτώσεις είναι οι δικηγορικές εταιρείες, εταιρείες παροχής ιατρικών υπηρεσιών, εταιρείες παροχής συμβουλευτικών εταιριών, εταιρείες μελετών και τεχνικών έργων κ.ά. Τα εισοδήματα που προέρχονται από την άσκηση επιχειρηματικής δραστηριότητας μέσω εταιρείας μπορεί να έχουν τη μορφή αμοιβής για τη συμμετοχή σε εταιρεία, μερίσματος, διανομής κερδών κ.λπ.

**Δεν υπόκειται σε κράτηση**, μεταξύ άλλων:

* εισόδημα από αγροτική επιχειρηματική δραστηριότητα,
* εισόδημα που εντάσσεται στην έννοια της επιχειρηματικής δραστηριότητας **χωρίς ο υπόχρεος να έχει προβεί σε έναρξη επιτηδεύματος**.

Απαλλασσόμενο εισόδημα της δεύτερης περίπτωσης μπορεί να είναι:

α) εισόδημα από αμοιβές Καθηγητών και υπηρετούντων λεκτόρων που έχει εισπραχθεί δυνάμει φορολογικών παραστατικών τίτλου κτήσης (πρώην απόδειξη επαγγελματικής δαπάνης),

β) εισόδημα που αφορά σε αμοιβές, αποζημιώσεις ή λοιπές παροχές από τη συμμετοχή σε πάσης φύσεως επιτροπές, όπου προβλέπεται στην κείμενη νομοθεσία η συμμετοχή Καθηγητών και υπηρετούντων λεκτόρων, π.χ. επιτροπές αξιολόγησης προτάσεων ερευνητικών έργων κλπ., **εφόσον για την λήψη της αμοιβής δεν έχει εκδοθεί σχετικό φορολογικό παραστατικό από τον υπόχρεο** (π.χ. τιμολόγιο παροχής υπηρεσιών) στο πλαίσιο της άσκησης της επιχειρηματικής του δραστηριότητας.

* εισόδημα που προκύπτει από την παροχή διδακτικού έργου **προς άλλο Α.Ε.Ι. της ημεδαπής**, συμπεριλαμβανομένου του Ελληνικού Ανοιχτού Πανεπιστημίου (Ε.Α.Π.), σε δημόσιες Σχολές, σε δημόσια Ινστιτούτα Επαγγελματικής Κατάρτισης (Ι.Ε.Κ.) και Κέντρα Επαγγελματικής Κατάρτισης (Κ.Ε.Κ.),
* εισόδημα που προκύπτει από την παροχή διοικητικού έργου στο Ινστιτούτο Εκπαιδευτικής Πολιτικής,
* εισόδημα από κεφάλαιο κατά το άρθρο 35 του ν. 4172/2013 (Α΄ 167), υπό την προϋπόθεση ότι αυτό δεν προέρχεται από τη συμμετοχή σε εταιρία μέσω της οποίας ο Καθηγητής ή υπηρετών λέκτορας παρέχει υπηρεσίες οι οποίες είναι συναφείς με το γνωστικό αντικείμενο και την επιστήμη του. Ειδικότερα, ως εισόδημα που εξαιρείται είναι αυτό που προκύπτει από μετοχές, ιδρυτικούς τίτλους ή άλλα δικαιώματα συμμετοχής σε κέρδη τα οποία δεν αποτελούν απαιτήσεις από οφειλές (χρέη), καθώς και το εισόδημα από άλλα εταιρικά δικαιώματα, στα οποία περιλαμβάνονται τα μερίδια, οι μερίδες συμπεριλαμβανομένων των προμερισμάτων και μαθηματικών αποθεματικών, οι διανομές των κερδών από κάθε είδους νομικό πρόσωπο ή νομική οντότητα ημεδαπής ή αλλοδαπής προέλευσης, καθώς και κάθε άλλο συναφές διανεμόμενο ποσό σύμφωνα με τα οριζόμενα της υπ’ αριθμ. 1042/2015 ΠΟΛ, υπό την προϋπόθεση ότι το εν λόγω εισόδημα δεν προέρχεται από τη συμμετοχή σε εταιρία, μέσω της οποίας παρέχονται υπηρεσίες από τον Καθηγητή ή υπηρετούντα λέκτορα. Στην ίδια κατηγορία εξαίρεσης εντάσσεται και το εισόδημα που προέρχεται από την εκμετάλλευση ή αξιοποίηση της διανοητικής ιδιοκτησίας κατά το άρθρο 38 του ν. 4172/2013, όπως το εισόδημα από χρήση ή το δικαίωμα χρήσης δικαιωμάτων πνευματικής ιδιοκτησίας επί λογοτεχνικού, καλλιτεχνικού ή επιστημονικού έργου, διπλωμάτων ευρεσιτεχνίας, εμπορικών σημάτων, προνομίων, σχεδίων ή υποδειγμάτων κλπ. Διευκρινίζεται ότι σε περίπτωση που σύνολο ή μέρος του εισοδήματος από κεφάλαιο (μερίσματα κλπ) προέρχεται από τη συμμετοχή σε εταιρία μέσω της οποίας ο Καθηγητής ή υπηρετών λέκτορας παρέχει υπηρεσίες που είναι συναφείς με την επιστήμη του, αυτό υπόκειται κανονικά στην κράτηση του επτά τοις εκατό (7%).

**Β) Υπολογισμός εισοδήματος από άσκηση ατομικής επιχειρηματικής δραστηριότητας με έναρξη.**

Στην εν λόγω κράτηση ποσοστού 7% υπόκεινται τα εισοδήματα από άσκηση επιχειρηματικής δραστηριότητας **συναφούς** με το γνωστικό αντικείμενο και την επιστήμη του υπόχρεου με έναρξη στην Εφορία (ατομική επιχείρηση), ενώ εξαιρούνται συγκεκριμένες κατηγορίες εισοδημάτων, όπως αναλυτικά περιγράφεται ανωτέρω.

Για διευκόλυνση των Καθηγητών και υπηρετούντων λεκτόρων σε ό,τι αφορά στον υπολογισμό του εισοδήματος από άσκηση ατομικής επιχειρηματικής δραστηριότητας με έναρξη στην Εφορεία, σημειώνεται ότι:

1. Το καθαρό εισόδημα από άσκηση επιχειρηματικής δραστηριότητας με έναρξη αναφέρεται στον κωδικό 401/402 (ο/η σύζυγος) του εντύπου Ε1 (πίνακας Γ2) και επαναλαμβάνεται στον κωδικό 569 του πίνακα ΣΤ του εντύπου Ε3.
2. Το ποσό των ακαθάριστων εσόδων (από τα οποία προκύπτουν τα καθαρά κέρδη του κωδικού 401/402 του Ε1, μετά την αφαίρεση του συνόλου των εξόδων) της περίπτωσης, αναφέρεται στον κωδικό 425/426 (ο/η σύζυγος) του εντύπου Ε1 (πίνακας Γ2) και επαναλαμβάνεται στον κωδικό 549 του πίνακα ΣΤ του εντύπου Ε3.
3. Το σύνολο των καθαρών κερδών του κωδικού 401/402 έχουν προκύψει τόσο από υποκείμενα όσο και από απαλλασσόμενα της κράτησης 7% έσοδα.
4. Για τον υπολογισμό του πραγματικά οφειλόμενου ποσού της κράτησης 7% στο υποκείμενο εισόδημα του κωδικού 401/402, ο υπόχρεος οφείλει να εντοπίσει το μέρος των ακαθαρίστων εσόδων του κωδικού 425/426 του Ε1 (που επαναλαμβάνεται στον κωδικό 549 του εντύπου Ε3) που απαλλάσσονται.

*****Σημείωση:*** *Για την υποβοήθηση των υπόχρεων, παρατίθεται ενδεικτικό παράδειγμα υπολογισμού σε αρχείο excel:*

Στο τελευταίο φύλλο του αρχείου excel αναφέρονται, για διευκόλυνση των υπόχρεων οι κωδικοί του Ε1 και περιγραφές εισοδημάτων για την περίοδο 1998-2013, σε αντιπαραβολή με την περίοδο 2014-2020.

**Γ) Εισοδήματα από παροχή υπηρεσιών συναφών με το γνωστικό αντικείμενο και την επιστήμη του υπόχρεου, μέσω εταιρείας (συμμετοχή στα κέρδη / μερίσματα)**

Σε κράτηση ποσοστού 7% της παρ. 3 του άρθρου 23 του ν. 4009/2011 υπόκεινται και τα εισοδήματα από παροχή υπηρεσιών συναφών προς το γνωστικό αντικείμενο ή την οικεία επιστήμη του υπόχρεου Καθηγητή ή υπηρετούντος Λέκτορα, μέσω εταιρείας οποιασδήποτε μορφής (π.χ. ομόρρυθμη, ετερόρρυθμη, ανώνυμη, κλπ.). Τα εισοδήματα αυτά σε ό,τι αφορά στο φορολογικό χειρισμό τους θεωρούνται όλα μερίσματα και εμφανίζονται στο έντυπο Ε1 ως εξής:

α) κωδικός 291/292 (πίνακας Δ1), για ποσά (μερίσματα) εισπραττόμενα από εταιρεία με **διπλογραφικά βιβλία**, κάθε νομικής μορφής, και

β) κωδικό 431/432 (πίνακας 6), για ποσά εισπραττόμενα από συμμετοχή σε κέρδη εταιρειών με **απλογραφικά βιβλία**.

Σημείωση: οι ανωτέρω κωδικοί μπορεί να ήταν διαφορετικοί σε παρελθόντα έτη (κυρίως προ του 2014)

Το κρίσιμο σημείο στην περίπτωση αυτή είναι το αντικείμενο απασχόλησης της εταιρείας, αλλά και το μέγεθος και το είδος συμμετοχής / εμπλοκής του υπόχρεου (π.χ. απλά κεφαλαιακή – επενδυτική ή ενεργητική συμμετοχή για παροχή υπηρεσιών συναφών με το γνωστικό αντικείμενο του υπόχρεου μέσω της εταιρείας).

Μια συνήθης περίπτωση αυτής της κατηγορίας εισοδημάτων, ίσως η πλέον συνήθης, είναι μερίσματα ανωνύμων εταιρειών και μάλιστα εισηγμένων στο Χρηματιστήριο Αξιών Αθηνών. Ειδικά τα μερίσματα από εισηγμένες μετοχές τα οποία αποτελούν επενδυτικό εισόδημα από κεφάλαιο απαλλάσσονται της κράτησης.

**Τεκμηρίωση απαλλασσόμενων εσόδων μέσω εταιρείας των κωδ. 291/292 του Ε1 (431/432 Ε3)**

Οι υπόχρεοι που έχουν εισοδήματα από εταιρεία κατά τα ανωτέρω, για απαλλαγή από την κράτηση 7%, οφείλουν να προσκομίσουν πρόσφορα κατά περίπτωση τεκμήρια. Με δεδομένο ότι η υποχρέωση κράτησης 7% για εισοδήματα από συμμετοχή σε επιχειρήσεις, ισχύει από του έτους 2016, η τεκμηρίωση των σχετικών εισοδημάτων διευκολύνεται σημαντικά αφού από το έτος εκείνο και εφεξής υπάρχει ηλεκτρονική πληροφόρηση από το <https://www.gsis.gr/>.

Ενδεικτικά:

**Μερίσματα από εταιρεία με διπλογραφικά βιβλία**

1. Σε ότι αφορά μερίσματα εισηγμένων εταιρειών, παρέχεται η δυνατότητα ο υπόχρεος να μπει στο σύνδεσμο https://www.gsis.gr, να συνδεθεί στην μερίδα του / Εφαρμογή Φόρος Εισοδήματος Φυσικών Προσώπων. Στη συνέχεια, επιλέγει το έτος που τον αφορά (προσοχή στη σελίδα αναφέρεται το έτος που υπεβλήθη η δήλωση, αλλά τα δεδομένα αφορούν το προηγούμενο διαχειριστικό-φορολογικό έτος). Σε αυτή τη σελίδα επιλέγει την «Τροποποιητική», ως εάν να θέλει να υποβάλλει τροποποιητική δήλωση (αλλά προσοχή, ΔΕΝ θα την υποβάλλει τελικά).
2. Ανοίγοντας την «Τροποποιητική» και στη συνέχεια το έντυπο Ε1, βάζοντας τον κέρσορα στο κελί του κωδικού 291/292 (πίνακας Δ1), ανοίγει ο πίνακας μερισμάτων τον οποίο ο υπόχρεος μπορεί να εκτυπώσει (pdf). **ΠΡΟΣΟΧΗ**: Μόλις εκτυπώσετε τον πίνακα, βγείτε από την εφαρμογή χωρίς να υποβάλλετε τροποποιητική δήλωση.
3. Στην περίπτωση κατά την οποία έχει ήδη υποβληθεί τροποιητική δήλωση και δεν υπάρχει δυνατότητα ενεργοποίησης της διαδικασίας υποβολής νέας τροποιητικής δήλωσης, ο υπόχρεος μπορεί να υποβάλει υπεύθυνη δήλωση την οποία θα εκδώσει μέσω gov.gr (ή υπογράφοντας το έγγραφο υπεύθυνης δήλωσης με ψηφιακή υπογραφή) δηλώνοντας τα στοιχεία των εταιριών στις οποίες μετέχει (επωνυμία και ΑΦΜ), το καθαρό εισόδημα που είχε ανά εταιρία ανά έτος, καθώς και το ότι η συμμετοχή του σε αυτή ήταν στο πλαίσιο επενδυτικής δραστηριότητας. Σε περίπτωση όπου δεν είναι εφικτός ο εντοπισμός στοιχείων για την πηγή προέλευσης τέτοιων εισοδημάτων (επωνυμία και ΑΦΜ επιχείρησης), ο υπόχρεος δηλώνει στην υπεύθυνη δήλωση ότι το ποσό του εισοδήματος που προέρχεται από μερίσματα αφορά σε επενδυτική δραστηριότητα.

**Μερίσματα από εταιρεία με απλογραφικά βιβλία**

Οι καθηγητές και υπηρετούντες λέκτορες που έχουν εισοδήματα από αυτή την κατηγορία, δύνανται να υποβάλλουν αντίγραφο επικαιροποιημένου καταστατικού της εταιρείας ή βεβαίωση της εταιρείας για το αντικείμενο δραστηριότητάς της.

**Δ) Κέρδη από αγροτική δραστηριότητα**

Τα εισοδήματα αυτής της κατηγορίας απαλλάσσονται από κράτηση 7%. Στο έντυπο Ε1, δηλώνονται στον κωδικό 463/464 (πίνακας Γ1).

**Ε) Τεκμηρίωση απαλλασσόμενων εισοδημάτων - Δικαιολογητικά**

Τυχόν εσφαλμένος προσδιορισμός του οφειλόμενου ποσού, δύναται να οφείλεται στον συνυπολογισμό εισοδημάτων τα οποία έχουν εξαιρεθεί ρητώς σύμφωνα με τα ως άνω. Ο υπόχρεος σε περίπτωση αμφισβήτησης του ύψους του οφειλόμενου ποσού, οφείλει να υποβάλει για κάθε έτος αναφοράς που αμφισβητεί το ύψος του ποσού, απαραιτήτως τα ακόλουθα έγγραφα:

* **αντίγραφα δηλώσεων φορολογίας εισοδήματος (έντυπο Ε1),** όπως αυτά υποβλήθηκαν προς την αρμόδια φορολογική αρχή, τα οποία μπορούν να εξαχθούν από τις ηλεκτρονικές υπηρεσίες «taxisnet» της Γενικής Γραμματείας Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης (Γ.Γ.Π.Σ.Δ.Δ.). Διευκρινίζεται ότι από το έτος 2003 και εξής είναι διαθέσιμες στην ως άνω ιστοσελίδα όλες οι δηλώσεις φορολογίας εισοδημάτων που έχουν υποβληθεί προς τη Φορολογική Αρχή και αποτελούν βέβαιο μέσο απόδειξης του ακριβούς ύψους των καθαρών εισοδημάτων που έχουν αποκτηθεί στο πλαίσιο άσκησης ελευθέριου επαγγέλματος.
* **υπεύθυνη δήλωση του άρθρου 8 ν. 1599/1986** (μέσω gov.gr ή σε έντυπο υπεύθυνης δήλωσης με ψηφιακή υπογραφή)στην οποία αναφέρονται αναλυτικά τα εισοδήματα, των οποίων αιτείται την εξαίρεση, την αιτιολογία εξαίρεσής τους, καθώς και το ότι αυτά περιλαμβάνονται στα εισοδήματα που έχουν χορηγηθεί από την Α.Α.Δ.Ε.

Επιπλέον των ως άνω στοιχείων, σε περίπτωση που αυτά δεν επαρκούν για την απόδειξη των ισχυρισμών του υπόχρεου, ανάλογα με την υπό κρίση περίπτωση, κάθε υπόχρεος δύναται να προσκομίσει:

* αντίγραφα καταστάσεων οικονομικών στοιχείων από επιχειρηματική δραστηριότητα (Έντυπο Ε3), όπως αυτά υποβλήθηκαν προς την αρμόδια φορολογική αρχή, τα οποία μπορούν να εξαχθούν από τις ηλεκτρονικές υπηρεσίες «taxisnet» της Γενικής Γραμματείας Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης (Γ.Γ.Π.Σ.Δ.Δ.), εφόσον είναι διαθέσιμα για το έτος αναφοράς,
* βεβαίωση αποδοχών από δημόσιους φορείς (π.χ. Α.Ε.Ι., Δημόσια Ι.Ε.Κ., Ι.Ε.Π., Κ.Ε.Κ., νοσοκομεία) δυνάμει των οποίων προκύπτει το ακριβές ποσό των αποδοχών των Καθηγητών και υπηρετούντων λεκτόρων που εντάσσεται στις εξαιρέσεις (π.χ. εισόδημα από άσκηση διδακτικού έργου στο Ε.Α.Π., κλπ),
* κάθε άλλο είδους έγγραφο ή δικαιολογητικό κρίνει ως αναγκαίο ο υπόχρεος για την απόδειξη των εισοδημάτων που εμπίπτουν σε μια από τις ως άνω εξαιρέσεις (π.χ. συμβάσεις για την εκμετάλλευση δικαιωμάτων πνευματικής ιδιοκτησίας, συμβάσεις ανάθεσης έργου κλπ),
* υπεύθυνη δήλωση του υπόχρεου στην οποία να δηλώνονται τα στοιχεία των εταιριών στις οποίες μετέχει ο υπόχρεος (επωνυμία και ΑΦΜ) και το καθαρό εισόδημα που είχε ανά εταιρία ανά έτος.Σημειώνεται ότι ο υπόχρεος καλείται να δηλώσει υπεύθυνα εάν μέσω της εταιρίας ασκούσε παροχή υπηρεσιών συναφή με το γνωστικό του αντικείμενο και την επιστήμη του ή η συμμετοχή του σε αυτή ήταν στο πλαίσιο επενδυτικής δραστηριότητας,
* έγγραφα ή λοιπά στοιχεία από τα οποία να προκύπτει ο σκοπός και οι δραστηριότητες των εταιριών στις οποίες συμμετέχει ο υπόχρεος, αντίγραφα καταστατικού των εταιριών στις οποίες μετέχει όπως αυτά έχουν κατατεθεί στο Γενικό Εμπορικό Μητρώο (ΓΕ.ΜΗ) και έγγραφο από το οποίο προκύπτουν οι Κωδικοί Αριθμοί Δραστηριότητας της εταιρίας (Κ.Α.Δ.),
* αντίγραφα βεβαιώσεων καταβολής μερισμάτων ή διανομής κερδών,
* κάθε άλλο έγγραφο ή δικαιολογητικό κρίνει αναγκαίο ο υπόχρεος για την απόδειξη εισοδημάτων που εμπίπτουν σε μια από τις εξαιρέσεις.